ԱՐԹԻԿ ՀԱՄԱՅՆՔԻ ՂԵԿԱՎԱՐ ԱՆԱՆ ՈՍԿԱՆՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ

Սիրելի՛ հայրենակիցներ.

Պատմության գիրկն է անցնում իրադարձություններով լեցուն 2023 թվականը։

Արթիկ համայնքի համար 2023 թվականը հետևողական աշխատանքի, ձեռքբերումների, նախաձեռնությունների ու փոփոխությունների տարի էր։

Այս տարի սուբվենցիոն ծրագրերի և Կառավարության տրամադրած միջոցների շնորհիվ ասֆալտապատվել են փողոցներ, հիմնանորոգվել են մանկապարտեզներ, վերանորոգվել են բազմաբնակարան շենքերի տանիքներ, սալիկապատվել են մայթեր, կառուցվել են ոռոգման ցանցեր, ընթացքի մեջ են մշակույթի տների և մանկապարտեզների հիմնանորոգման աշխատանքները։ Կատարվել են լուսավորության ներքին ցանցի ընդլայնման և ջրատար խողովակների վերանորոգման աշխատանքներ։

Տարվա ընթացքում եղել են նվաճումներ սպորտի և մշակույթի ոլորտներում։

Համահայկական ութերորդ ամառային խաղերի տղամարդկանց բասկետբոլի խմբային հանդիպումների մի մասն առաջին անգան անցել է Արթիկ համայնքում, Արթիկի ֆուտզալի կանանց թիմը դարձել է Համահայկական խաղերի չեմպիոն, իսկ բասկետբոլի տղամարդկանց թիմը գրավել է երրորդ տեղը։

Համահայկական խաղերում ունեցած հաջողությունների և սեփական հարկի տակ մրցումները պատշաճ անցկացնելու համար` Արթիկ համայնքը պարգևատրվել է գավաթով` <<Լավագույն քաղաք>> անվանակարգում։

Արթիկ համայնքի կրթամշակութային ՀՈԱԿ-ների սաները, հանդես գալով հանրապետական և միջազգային մրցաշարերում ու փառատոններում, գրավել են հաղթական տեղեր։

Ընթացիկ տարվա ձեռքբերումները մեր համատեղ աշխատանքի արդյունքն են։ Արթիկի համայնքապետարանի ամենօրյա և միասնական աշխատանքի շնորհիվ կարողացել ենք պատշաճ կերպով ընդունել և Արթիկ համայնքում տեղավորել Լեռնային Ղարաբաղից բռնի տեղահանված մեր հայրենակիցներին։

Միասին դեռ շատ անելիքներ ունենք Արթիկ համայնքի առաջընթացի ու զարգացման համար։

Եկե՛ք խաղաղություն մաղթենք մեր Հայաստան աշխարհին, իսկ մեր ընտանիքներին` ջերմություն և ամրություն։ Եվ միշտ հիշենք, որ պետության և համայնքի հիմքն ընտանիքն է: Թող սիրո, երջանկության, հոգատարության և փոխըմբռնման մթնոլորտ տիրի մեր երկրում, Արթիկ համայնքում և մեզանից յուրաքանչյուրի ընտանիքում:

Շնորհավոր Ամանոր և Սուրբ Ծնունդ: